*****

ΚΑΤ ΕΚΤΙΜΗΣΗ ΥΠΟΛΟΓΙΣΜΟΣ ΤΟΥ ΣΥΜΒΟΥΛΙΟΥ

της 21ης Δεκεμβρίου 1982

για τα νεαρά αρσενικά βοοειδή βάρους ίσου ή κατωτέρου των 300 χιλιογράμμων που προορίζονται για πάχυνση για την περίοδο από την 1η Ιανουαρίου μέχρι τις 31 Δεκεμβρίου 1983

(83/17/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως του 1979, και ιδίως το άρθρο 13,

την πρόταση της Επιτροπής,

ΥΙΟΘΕΤΕΙ ΤΟΝ ΠΑΡΟΝΤΑ ΚΑΤ' ΕΚΤΙΜΗΣΗ ΥΠΟΛΟΓΙΣΜΟ:

Ι. ΕΙΣΑΓΩΓΗ

Το άρθρο 13 παράγραφος 2 του κανονισμού (ΕΟΚ) αριθ. 805/68 προβλέπει ότι, κάθε έτος πριν από την 1η Δεκεμβρίου, το Συμβούλιο, μετά από πρόταση της Επιτροπής, θεσπίζει με ειδική πλειοψηφία ένα κατ' εκτίμηση υπολογισμό των νεαρών αρσενικών βοοειδών που θα μπορούσαν να εισαχθούν υπό το καθεστώς που προβλέπεται από το εν λόγω άρθρο. Ο υπολογισμός αυτός λαμβάνει υπόψη αφενός τα προβλεπόμενα διαθέσιμα νεαρά βοοειδή εντός της Κοινότητας, τα οποία προορίζονται για πάχυνση, και αφετέρου τις ανάγκες των κοινοτικών εκτροφέων.

Κοινοτικά διαθέσιμα σε νεαρά βοοειδή

Ο παρών υπολογισμός αφορά την περίοδο από την 1η Ιανουαρίου μεχρι τις 31 Δεκεμβρίου 1983. Καταρτίστηκε βάσει των στοιχείων που διαθέτει η Επιτροπή και σε συνάρτηση με την προβλεπόμενη για το 1983 εξέλιξη των διαθεσίμων και των αναγκών σε νεαρά αρσενικά βοοειδή που προορίζονται για πάχυνση εντός της Κοινότητας.

Λαμβάνοντας υπόψη τον αριθμό των θηλυκών αναπαραγωγής (αγελάδες και δαμάλεις) που προβλέπεται για το 1983 (περίπου 35 565 000 κεφάλια), αναμένονται γεννήσεις μόσχων κατά τη διάρκεια του ίδιου έτους της τάξεως των 31 570 000 κεφαλιών. Η παραγωγή αρσενικών μόσχων κατά την διάρκεια του έτους θα πρέπει, συνεπώς, να είναι περίπου 15 785 000 κεφάλια. Επί του συνόλου αυτού πρέπει να προβλεφθούν απώλειες περίπου 1 190 000 κεφάλια (περίπου 7,5 %). Τα πραγματικά διαθέσιμα σε νεαρά αρσενικά βοοειδή καταγωγής Κοινότητας, θα πρέπει συνεπώς να είναι περίπου 14 595 000 κεφάλια κατά το 1983.

Κοινοτικές ανάγκες

Ο προβλεπόμενος για το 1983 αριθμός αρσενικών μόσχων που θα σφαγούν, βάσει των στοιχείων που έχουν συλλεγεί στα Κράτη μέλη, θα πρέπει να τοποθετηθεί περίπου στα 4 331 000 κεφάλια.

Ο αριθμός των αρσενικών ζώων που προορίζονται για σφαγή, όπως ταυρίδια και ταύροι παχυνθέντες, ως και για αναπαραγωγή, θα πρέπει να τοποθετηθεί περίπου στα 6 980 000 κεφάλια.

Ο αριθμός των αρσενικών ζώων που προορίζονται για σφαγή, όπως ο βούς, θα πρέπει να είναι περίπου 3 520 000 κεφάλια.

Λαμβάνοντας υπόψη τις παρασχεθείσες ενδείξεις από τα Κράτη μέλη και τις προβλέψεις που προηγούνται, πρέπει να προβλεφθεί ότι το 1983 οι ανάγκες των κοινοτικών εκτροφέων σε νεαρά αρσενικά βοοειδή για πάχυνση θα ανέλθουν σε 10 501 000 κεφάλια.

Κατά συνέπεια, προκύπτει ότι οι συνολικές ανάγκες της Κοινότητας σε αρσενικούς μόσχους θα ανέλθουν, κατα το 1983, σε 14 832 000 κεφάλια.

Οι ανάγκες αυτές θα μπορέσουν να καλυφθούν μόνο εν μέρει από τα κοινοτικά διαθέσιμα αυτών των ζώων που θα ανέλθουν περίπου σε 14 595 000 κεφάλια.

Το προβλεπόμενο κοινοτικό έλλειμμα για το 1983 σε αρσενικούς μόσχους για πάχυνση θα είναι, συνεπώς, περίπου 237 000 κεφάλια.

ΙΙ. ΣΥΜΠΕΡΑΣΜΑ

Βάσει των ανωτέρω εκτεθέντων συλλογισμών, ο κατ' εκτίμηση υπολογισμός για τα νεαρά αρσενικά βοοειδή που προορίζονται για πάχυνση και που μπορούν να εισαχθούν το 1983 υπό το καθεστώς που προβλέπεται στο άρθρο 13 του κανονισμού (ΕΟΚ) αριθ. 805/68, ορίζεται σε 237 000 κεφάλια, από τα οποία 205 000 για την Ιταλία, 30 000 για την Ελλάδα και 2 000 για τα άλλα Κράτη μέλη.

Έγινε στις Βρυξέλλες, στις 21 Δεκεμβρίου 1982.

Για το Συμβούλιο

Ο Πρόεδρος

O. MOELLER

(1) ΕΕ αριθ. L 148 της 28. 6. 1968, σ. 24.